**Marcel-Lenoiras ir jo amžininkai**[[1]](#footnote-2)

Marie-Ange Namy

XIX a. pabaigoje – XX a. pradžioje, kai, vykstant dechristianizacijos procesui, katalikų religiją ėmė naikinti mokslo religija, idėjų ir ypač meno pasaulyje įsiplieskė karšta dvasinė liepsna. Vieni menininkai liko jai keistai nejautrūs ir užsisklendę, o kiti atvirai įsitvirtino kaip krikščioniškojo meno kūrėjai, reabilitavo ir atnaujino religinę ikonografiją ir estetiką. Tarp degančiųjų šia liepsna iš karto reikia paminėti Marcel-Lenoiro (tikr. Jules Oury) vardą. Jau daug metų jis yra mano tyrimų centre, ir remdamasi šių tyrimų rezultatais galiu jį išskirti kaip vieną pagrindinių šio atgimimo figūrų. Prancūzijos moderniojo religinio meno istorijos ir jos indėlio į pasaulinio meno istoriją nebūtų įmanoma aprašyti be aistringai šiose diskusijose dalyvavusio Marcel-Lenoiro meninio palikimo[[2]](#footnote-3).

**Atgimusio religinio meno šaukliai simbolistai, sintetistai, nabistai**

XIX a. pabaigoje kai kurie menininkai pirmeiviai, reaguodami į obskurantizmą, akademizmą, realizmą, natūralizmą, impresionizmą, jansenizmą ir bažnytinį kičą, ėmėsi atnaujinti religinį meną. Taip šių menininkų dėka atgimė ikonografija, o jie patys įsitvirtino kaip avangardistai – simbolizmo, *art nouveau*, sintetizmo ir nabizmo atstovai. Prisiminkime tokius meistrus kaip Pierre’as Puvis de Chavannes’as, Gustave’as Moreau, Odilonas Redonas, Paulis Gauguinas, Émile’is Bernard’as ir sintetistų, Pont Aveno mokyklos narių, nabistų, hebrajiškai – pranašų, arba Dievo įkvėptųjų, drąsius veiksmus. Pastarieji Ransono dirbtuvėje, pramintoje Šventykla, susibūrė į dvasingumu ir ezoterika aistringai besidominčiųjų broliją. Nabistų sambūris garbino *art nouveau* menui artimos kūrybos evangelinį paprastumą. Turime taip pat prisiminti Joséphiną Péladaną, kuris įsteigė katalikišką Rožės kryžiuočių ordiną ir Rožės kryžiaus grupuotės salonus ir pakvietė daugybę dailininkų eksponuoti juose savo religinius kūrinius; jautė poreikį burti ir skatinti į mistiką linkusias sielas ir atnaujinti religinį meną. Péladanas, ieškodamas pasirengusiųjų dirbti dėl Idealo, susižavėjo Marcel-Lenoiru, lankėsi jo dirbtuvėje ir pakvietė dalyvauti 1897 m. surengtame salone. Marcel-Lenoiras, pamirštas kūrėjas, yra viena pagrindinių moderniojo meno figūrų, simbolizmo ir *art nouveau* meistras. Paskatintas bičiulio poeto ir aistringo mistiko Raymond’o Madelaino, dailininkas prisijungė prie „Rose-Croix“ grupės. Jo idealus sutvirtino vizitas pas šveicarų menininką ir spaustuvininką Carlosą Schwabą – aplankė jį, susižavėjęs žurnalo *Le Rêve* viršeliu. Marcel-Lenoiro kūriniai kupini religinio sinkretizmo, itin ezoteriniai, persmelkti katalikybės, Rožės kryžiaus doktrinos, maitinami hermetizmo ir okultizmo. Tarp idealizmo ir dekadanso svyruojančioje jo ikonografijoje dominuoja spindinti Kristaus figūra, o moters atvaizdai – nuo Ievos iki *Ave Maria –* neišvengė idealizavimo ir šešėlių. Menininkas praktikuoja išpuoselėtą simbolistinę estetiką, drąsiai praturtintą formaliais dekoratyviais elementais. Kristaus ikonografiją jis papildė haliucinuojančiu *Kristumi, kuris atleidžia pasauliui* (*Christ pardonnant le monde,* Marcel-Lenoiro muziejus). Tai 1898 m. guašu nutapytas kūrinys, turintis ekspresionizmo bruožų ir liudijantis apie domėjimąsi abstrakcija. 1904 m. užbaigtas ne mažiau sukrečiantis kūrinys *Mistinis pamišimas* (*La folie mystique,* Marcel-Lenoiro muziejus) vaizduoja androginiškojo Kristaus karūnavimą ir jo mistinę santuoką su jauna mergele, laikančia rožę. Dailininkas pagamino paveikslui medinį rėmą ir papuošė jį dorybių ir nuodėmių scenomis, primenančiomis apie mūsų mitinių protėvių nuopuolį ir žmonijos atpirkimą. Šis kūrinys yra tarsi jo simbolistinio laikotarpio testamentas. Reikia atkreipti dėmesį, kad tuo laikotarpiu Marcel-Lenoiras, šokantis su kabaretų žvaigždėmis La Goulue ir Jane Avril, yra dar ir „Mulen Ružo“ kabareto ir šokių salės „Bal Bullier“ žvaigždė – ant šio pastato frontono jis net pavaizduotas[[3]](#footnote-4). Kalbant apie įtakas, dar reikia paminėti vienišą ir aistringą Georges’ą Rouault, Gustave’o Moreau muziejaus kuratorių.

**Dalyvavimas religinio meno raidoje 1905–1913 m.**

*Belle Époque* laikais, 1905 m. liepos 3 d., buvo priimtas įstatymas dėl Bažnyčios ir valstybės atskyrimo. 1905 m. į krikščionybę atsivertęs, Romos Katalikų Bažnyčios nariu tapęs Georges’as Desvallières’as ėmė vaizduoti dramą ir kančią. 1907 m. architektas Pierre’as Regnault subūrė katalikų dailininkųgrupę „Les Catholiques des Beaux-arts“, jai vadovavo Paulis Tournonas, o dvasinis jos vadovas buvo tėvas Janvier. Šios grupės menininkų iš Nacionalinės dailės mokyklos (*École des Beaux-arts*) siekis buvo Grožis[[4]](#footnote-5). Kartu su Maurice’u Denis ir George’u Desvallières’u jie planavo įsteigti sakralinio meno mokyklą ir išleido manifestą atstojantį programinį tekstą „Imagerie religieuse et Art populaire“[[5]](#footnote-6). Maurice’as Denis prisidėjo prie krikščioniškojo meno atnaujinimo 1912 m. paskelbdamas straipsnių rinkinį *Théories*. Simbolistų aplinkos įvykis: 1908 m. kovo 19 d. Jacques’as Brasilier, vadinamas Broliu Angelu (Frère Angel), Masė pilyje, Meigné-le-Vicomte, Meno ir Luaros departamente, įkūrė „Estetinę rožės bendriją“(*La Confrérie esthétique de la Rosace*); pamatinį jo gyvenimo istoriją pasakojantį veikalą parašė jo artimas draugas André Brasilier[[6]](#footnote-7). Bendrija atgaivinta po karo, 1919 metais. Tai paslaptingas ir žavus savotiškas mistinis prioratas, kurio nariai vadino save broliais. Jie vadovavosi „Rose-Croix“ ir serafiškąja Šv. Pranciškaus Asyžiečio tretininkų ordino tradicija. Man pavyko aptikti keletą straipsnių, kurie leidžia geriau tai suprasti. Pulkininkas Picard’as apibūdina juos kaip viduramžiškos Rožės kryžiuočių brolijos šiuolaikinę atmainą[[7]](#footnote-8). Taip jie prisistato ir patys:

Brolija, kurios tikslas skatinti meno jaunystę sakralinio meno keliuose, kurti mistinį meną, kad Grožis atgimtų ir pačioje krikščionių visuomenėje, įkurta užtariant Švenčiausiajai Mergelei, tobuliausiajai paslaptingajai Rožei ir Dangaus šlovei, šventajam arkangelui Mykolui ir serafiškajam Pranciškui; įkvėpta senųjų sakralinio meno meistrų, o jos pagrindinis šūkis: „*Artes ad Christum! Artes ad Deum!* Menas Kristui! Menas Dievui!“[[8]](#footnote-10)

Jie ketino atnaujinti Prancūzijos krikščioniškąjį meną remdamiesi Viduramžių idealu. Savo laiko krikščioniškajam menui jie priešpriešino mistinį simbolizmą, artimą Giotto, Santo del Pietro, Lorenzo Monaco, Angelico stiliui. Jie rengė paskaitas, muzikos perklausas, o 1909 m., 1911 m. gegužę ir 1912 m. spalį – parodas[[9]](#footnote-11). Brolija išleido leidinį *Les petits feuillets de La Rosace*[[10]](#footnote-12). 1907 m. Hélie Brasilier eksponavo Josephino Péladano portretą, pieštą raudonu pieštuku[[11]](#footnote-13). Tuo metu Marcel-Lenoiras su savo kūriniais tapo vienu pagrindinių religinio meno atnaujintojų. Jis tebesiskelbė esąs ateistas ir katalikiškoje aplinkoje buvo vienišas riteris, vis dėlto kūrė tiek ikonografijos, tiek estetikos požiūriu novatoriškas religines scenas ir teikė joms didelę reikšmę. Tuo metu jo kūryboje įsivyravo teologinė interpretacija, savitai skleidėsi kristologinė ir mariologinė ikonografija, o ankstesnius gamtinius ir mistinius simbolius keitė tekstų įkvėpti nauji. Marcel-Lenoiras pritaikė modernią estetiką, susiformavusią avangardinio, modernistinio meno ir senųjų klasikinių principų sankirtoje; jo potėpiai tiršti, spalvos ryškios, formos supaprastintos, banguojančios, pilnos, dailios, skulptūriškos; čia susipina fovizmas, kubizmas – kartais tapytojas jų laikosi, kartais jiems priešinasi. Jam nesvetimas futurizmas: keliuose darbuose jis vaizduoja judesį, ryškią dinamiką. Paminėsime *Pavasarį* (*Le printemps,* 1908, Marcel-Lenoiro muziejus), *Kiekvienam savas dievas* (*Chacun son dieu,* apie 1911, Marcel-Lenoiro muziejus), didelio formato paveikslą *Guldymas į kapą* (*La mise au tombeau,* apie 1912, Marcel-Lenoiro muziejus).

Tais pačiais 1911 m. Henri Cochino vadovaujama Šv. Jono draugija „Pavillon de Marsan“ Paryžiuje surengė pirmąją didelę tarptautinę modernaus sakralinio meno parodą. Marcel-Lenoiras joje pristatė *Baltąsias laidotuves* (*Les funérailles blanches,* 1910, Marcel-Lenoiro muziejus) ir *Antrąjį nukryžiavimą* (*La deuxième crucifixion,* 1910–1911, Ingres’o muziejus). Arthuras de Rudderis 1912 m. paskelbtoje parodos recenzijoje aptarė įvairias krikščioniškojo meno tendencijas. Paminėjęs tradiciškus akademikų Burnand’o ir Hipolito Flandrino kūrinius, atkreipė dėmesį į tikruosius modernistus, pirmiausia į vieną iš parodos iniciatorių Maurice’ą Denis, šiuolaikiška vaizduote apdovanotą drąsų prancūzų tapytoją. Rašė ir apie du Gastono La Touche’o paveikslus – pasigedo juose nuoširdaus religinio jausmo, bet įvertino jų modernumą. Jis taip pat išskyrė tapytojos Lucien Simon šiuolaikiškus kūrinius ir skandalingas George’o Desvallières’o Apreiškimo vizijas. De Rudderis teigė:

Norint įtvirtinti naujas idėjas, reikia drąsių kovotojų avangardo. Šiam narsuolių būriui vadovauja p. Marcel-Lenoiras, kaip ir Ingres’as, kilęs iš Montobano; jis eksponuoja du ypač įtaigius paveikslus *Baltosios laidotuvės* ir *Antrasis nukryžiavimas*.[[12]](#footnote-14)

Šis įvertinimas patvirtina tai, ką užrašuose mini ir pats Marcel-Lenoiras, džiaugdamasis, kad krikščioniškojo meno lyderiu jį pripažino iš pradžių skulptoriai, o paskiau ir tapytojai[[13]](#footnote-15). Vėliau, 1922 m., Maurice’as Denis žurnale *Nouvelles Théories* apibendrino:

Trumpai tariant, matome, kad šiuolaikinio religinio meno atsinaujinimas įvyko. Prancūzijoje jį pradėjo Puvis de Chavannes’as, o baigė Marcel-Lenoiras.[[14]](#footnote-16)

**Religinis menas Didžiojo karo ir pokario metais**

Žurnalo *Les Echos du Silence* iniciatoriai Marcel-Lenoiras ir lenkų dailininkas Bolesławas Biegasas kartu su Josephu Bernard’u karo išvakarėse 1914 m. gegužės pradžioje įkūrė naują svarbią, nors trumpalaikę ir ne visų pastebėtą meno draugiją „Le Salon de l'Art Mystique Moderne“. Neskelbdami jokių manifestų, jie siekė sukurti platų sąjūdį to meto religiniam menui atnaujinti. Draugija turėjo būti tarptautinė. Atsiliepė dailininkai, muzikai, poetai. Sąjūdį palaikė Guillaume’as Apollinaire’as. Tačiau karas šią iniciatyvą nutraukė[[15]](#footnote-18).

1914–1918 m. Didžiojo karo tragedija skaudžiai sukrėtė meno pasaulį. 1914 m. rugpjūčio 1 d. prezidentas Raymond’as Poincaré paskelbė visuotinę mobilizaciją. Daugelis menininkų atsidūrė kariuomenėje, tačiau kai kurie, pavyzdžiui Marcel-Lenoiras, negalėjo vykti į frontą dėl sveikatos. Karo metais Marcel-Lenoiro kūryba atsinaujino ir atgijo. Įgyvendindamas savo jaunystės svajonę jis ėmė tapyti freskas. Buvo vienas iš nedaugelio šio, Paulio Baudouino pradėto monumentaliosios tapybos atgimimo veikėjų. Verta paminėti, kad tuo metu Marcel-Lenoiro kūryba buvo plačiai eksponuojama ir sulaukė didelio pasisekimo. 1917 m. talentingas architektas Maurice’as Storezas, palaikomas Maurice’o Denis ir George’o Desvallières’o, vadovavo katalikų menininkų grupei „L’arche“, arba „Groupement catholique de travail“. Ši grupė dirbo Bažnyčiai, įkvėpta tomistinės filosofijos. Architektai, tapytojai, skulptoriai, dekoratoriai, auksakaliai ir siuvinėtojai suvieniję pajėgas statė ir įrenginėjo bažnyčias. Jie pasirinko pavadinimą „L’arche de l’Ancien Testament“ pagal Nojaus laivą, kuris gelbėjo nuo tvano: netvarkos, chaoso, individualizmo ir meninės anarchijos[[16]](#footnote-19).

Po karo menininkai tęsė veiklą nuniokotoje Prancūzijoje. Karas paskatino daugybę atsivertimų ir daug sielų sutelkė tarnauti religiniam menui. 1919 m. Maurice’as Denis ir George’as Desvallières’as įkūrė mokyklą „Les Ateliers d’Art Sacré“. Ją rėmė Paryžiaus katalikų institutas*.* Lankytojams buvo privalomi dogmatikos ir liturgijos kursai, kuriuose dėstyta šv. Tomo Akviniečio teologija. Jie gaudavo užsakymų ir dirbo bažnyčiose. Dirbtuves sudarė keli skyriai: tapybos, freskos, lipdybos, kalybos, siuvinėjimo, liturginių drabužių, graviravimo, auksakalystės, vitražų projektavimo. Louis Rouart’as įsteigė knygyną „L’art catholique“, kovojo prieš bažnytinį kičą ir prisidėjo prie krikščionių meninio skonio ugdymo. Maurice’as Denis neapleido teorijos ir 1922 m. išleido veikalą *Nouvelles Théories*. Naujausi moksliniai tyrimai, susiję su „Les Ateliers d’Art Sacré“, tyrimai pastaruoju metu buvo pristatyti 2019 m. lapkričio 29–30 d. Nacionaliniame meno istorijos institute vykusioje konferencijoje, vadovaujamoje Isabelle’ės Saint-Martin ir Fabienne’os Stahl[[17]](#footnote-20).

1919 m. skulptorius ir dekoruotojas Paulis Croix-Marie įkūrė „Les Artisans de l’Autel“ – altoriausamatininkais pasivadinusį susivienijimą. Jo nariai dirbo medžio, geležies, auksakalystės darbus, kūrė vitražus ir mozaikas. Pavadinimas atspindi norą lygiuotis į viduramžių amatininkus. Dauguma susivienijimo narių priklausė Pranciškonų tretininkų ordinui. Ši grupė siekė amato meistrystę prilyginti meninei kūrybai[[18]](#footnote-21). Iš kitų grupių išsiskyrė „Les Amis des Cathédrales“. Šios grupės nariai nekūrė meno – jie lankė religinius pastatus, rengė dvasingos muzikos koncertus, dalyvavo liturginėse apeigose. Tų pačių principų laikėsi ir prelato Pierre’o Battifolio vadovaujama organizacija „Les Amis de l’Art Liturgique“[[19]](#footnote-22). Verta paminėti, kad 1925 m. Lilyje įsikūrė Šv. Morkaus bendrija(*La Société de Saint-Marc*), Šv. Jono draugijos (*Société de Saint-Jean*) filialas, o 1927 m. Bretonų krikščioniškojo meno dirbtuvės(*L‘Atelier breton d‘art chrétien*), vadovaujamos architekto Jameso Bouillé. 1928 m. architektas Lucienas Vaugeois įkūrė „L’Atelier de Nazareth“[[20]](#footnote-23).

Tuo metu Marcel-Lenoiras ir toliau kūrė religinį meną. Regis, XX a. 3-iajame deš. jis atsivertė. Apie tai jau vėliau, 1935 m., užsiminė artimas dailininko bičiulis Emmanuelis de Thubert’as. 1925 m. balandžio 2 d. dailininkas padovanojo 125 savo kūrinius Ribovilė miestui su sąlyga, kad buvusios XVII a. ligoninės nebenaudojamoje Šv. Kotrynos koplyčioje bus įkurtas jo kūrybai skirtas muziejus; šį vėliau uždarius, Marcel-Lenoiro muziejus įsikūrė Montricoux pilyje. Tuo metu Marcel-Lenoiro dirbtuvėje Paryžiuje, Notre-Dame-des-Champs gatvės 86 name rinkdavosi žymūs asmenys, menininkai, kolekcininkai. Kaip sužinome iš Claude’o Dehérelle’io rašyto nekrologo, dailininkas, norėdamas patraukti ir sudominti pirkėjus, kūrė Kristaus kančios spektaklius, pats mėgo persirengti ir vaidinti. 1928 m. Marcel-Lenoiras paskelbė esė „Marcel-Lenoiras, tapytojas ir freskos kūrėjas“[[21]](#footnote-25). Jis buvo pagerbtas ir publikacija prestižiniame žurnale *L’art et les artistes*[[22]](#footnote-26). Tais pačiais metais garsi kino kompanija „Pathé“ nufilmavo kardinolo Dubois susitikimą su Marcel-Lenoiru; filmas saugomas Marcel-Lenoiro muziejuje. Šiame dokumentiniame filme Marcel-Lenoiras pristatomas kaip „garsiausias savo epochos religinis tapytojas“. Tais metais Marcel-Lenoiras vieno piešinio paraštėje užrašė: „Mane išmokė būti religingu, mano menas man padėjo atrasti religiją“, ir toliau: „Viskas, kas svarbu, savaime yra dieviška. Taigi yra įkūnyta religijoje“. 1920 m. jis įgyvendino svajonę: tuometėje savo Paryžiaus dirbtuvėje Notre-Dame-des-Champs gatvės 115 name, kur įsikūrė 1918 m., atidarė freskos mokyklą. Reikia patikslinti, kad jokio specifinio pavadinimo šiai mokyklai jis nesuteikė. Tad labai rimtas specialistas Jacques’as-Emile’is Blanche’as knygoje *Les arts plastiques* pristatydamas Marcel-Lenoirą kaip Šiuolaikinės estetikos institutas (*Institut d’Esthétique Contemporaine*) direktorių, apsiriko[[23]](#footnote-27). Institutas iš tiesų veikė netoliese, Notre-Dame-des-Champs gatvės 86 name, tačiau šiuo adresu Marcel-Lenoiras įsikūrė tik 1928 m. – tapo Fernand’o Léger kaimynu. 1916–1917 m. Marcel-Lenoiras tapo pakankamai žinomu ir pripažintu, o, įkūręs savo mokyklą, 1918–1920 m. pagarsėjo kaip tarptautinio masto freskos specialistas. Atlikdama savo tyrimą 2008 m. aptikau daug jo mokinių užsieniečių pavardžių: tai kroatai Jozo Kljakovicius, Ivo Rezekas, rumunas Dumitru Furnica-Minovici, makedonas Lazaras Ličenoskis, brazilas Antonio Gomide, ispanas Constantinas Serrano, čilietė Graciela Aranis, vadinama Chela Aranis; taip pat prancūzai Pierre’as-Claude’as Dubois iš Meco, lijonietis Louis Bouquet, montalbanietis Lucienas Cadène’as, dordonietis Maurice’as Albe’as. Be to, sužinojau, kad Paryžiuje 1926–1927 ir 1928–1931 m. viešėjo lietuvių menininkas Juozas Mikėnas, o 1929 m. vasarą jis buvo Marcel-Lenoiro pagalbininkas. Tai man papasakojo ir rašytiniais šaltiniais pasidalijo Giedrė Jankevičiūtė. Suprantama, kad sprendimas atvykti mokytis į Paryžių, į Marcel-Lenoiro dirbtuves, buvo reikšmingas. Tai liudija, kad Marcel-Lenoiras buvo žinomas Prancūzijoje ir kitų šalių menininkų aplinkoje, pripažintas kaip modernaus religinio meno ir freskos kūrėjas. Tiems menininkams, kurie norėjo duoti modernybės atsaką į religinio meno atnaujinimą atsainiai žvelgiantiems dvasininkams, Paryžius ir ypač Marcel-Lenoiro studija tapo vertinama susitikimų vieta; ypač menininkams iš tų šalių, kur pokyčių nebuvo. 1929 m. Marcel-Lenoiras buvo laikomas legendiniu meistru, vertinamas už atsidavimą religiniam menui ir freskos technikos gaivinimui. Tais metais dailininkas dirbo patogioje ir erdvioje studijoje Notre-Dame-des-Champs g. 86. Vaikštinėdamas Monparnaso rajone jis traukė dėmesį savo stiliumi: barzdotas, su ūsais, vešliais plaukais, ilgu plačiu apsiaustu ir su klumpėmis. Minėtini keli mūsų temai vertingi spausdinti šaltiniai. 1929 m. Eifelio bokšto radijo stotis transliavo kritiko Edmond’o Campagnaco pasakojimą apie Marcel-Lenoirą ir tais pačiais metais pasakojimas buvo išspausdintas. Be to, dienraštis *Le Matin* paskelbė žinutę apie Campagnaco radijo laidą „Bourdelle et Marcel-Lenoir“, transliuotą iš Eifelio bokšto 16.45 val.[[24]](#footnote-28) Apsilankęs Marcel-Lenoiro studijoje kritikas Pierre’as Lagarde’as žurnale *Comoedia* paskelbė straipsnį „Pas Marcel-Lenoirą, džiaugsmo apaštalą“[[25]](#footnote-29). Jame citavo Marcel-Lenoiro žodžius, kad reikia būti siurrealistu, taip pat: „Norint pralenkti savo laiką, reikia eiti kartu su juo. Reikia entuziazmo, kurį kai kas vadina beprotybe. Ir jokio pesimizmo, pone! Būkite tyras!“ Kritikas aprašo menininko dirbtuvę: „Ant sienų kabo nuostabios drobės. Religiniai etiudai. Portretai. Puikūs darbai.“[[26]](#footnote-30)

Nuo 1928 m. iki mirties 1931 m. Marcel-Lenoiras su didžiausiu užsidegimu dirbo prie naujo ir jau paskutinio sienų tapybos projekto, dedikuoto Jėzui Kristui – *a la gloire de Dieu*. Kūrinį galima laikyti jo Tulūzos mariologinės kompozicijos paryžietišku kristologiniu atitikmeniu[[27]](#footnote-31). Taigi ir šis Marcel-Lenoiro kūrinys buvo teologinis. Savo disertacijoje apie teologinę Dievo garbės sampratą monsinjoras Scherreris pabrėžė, koks galingas ryšys jungia Dievo šlovę su meile ir su Švenčiausiąja Trejybe. Jis teigė: „Dievo garbės sąvoka sujungia visus didžiuosius krikščioniškosios teologijos klausimus: Trejybę, kristologiją, sakramentus ir liturgiją, per kuriuos būtent ir pasireiškia Dievo garbė.“ Jis taip pat aiškina, kad Kryžius, Velykų slėpinio širdis, yra susietas su šlove, nes būtent „visišku pažeidžiamumu ir didžiausia kančia Dievas atperka savo tautą meile, dovanodamas save iki galo: tai ir yra šlovingasis Kryžius“[[28]](#footnote-32).

Marcel-Lenoiras planavo šią naują ambicingą freską įspūdingo ploto – 600 kv. metrų. Norėjo ją įrengti pačioje Paryžiaus širdyje, lauke, Trokadero soduose, „gatvėje, žmonėms“, kaip pats skelbė freskos reklaminėje brošiūroje. Kai kurie datuoti eskizai patvirtina, kad dailininkas prie šio projekto dirbo nuo 1928 iki 1931 m., iki pat mirties, galima sakyti, iki paskutinio atodūsio. 1929 m. Marcel-Lenoiras kūrė „Dievo garbės“ (*La gloire de Dieu*)kartonus, tad galime daryti išvadą, kad Mikėnas bendradarbiavo su juo greičiausiai prie šio projekto. Kaip teisingai pastebi Giedrė Jankevičiūtė, tarp Marcel-Lenoiro ir Juozo Mikėno kūrybos esama paralelių: giminingi pasaulietiniai ir religiniai siužetai, motinos ir žaidžiantys vaikai, įsimylėjėlių poros, šokančios poros, susibūrimai, šventosios šeimos, madonos, vaikų apsuptas Jėzus globėjas, angelai – tarp pagonybės ir religingumo, tarp džiaugsmo ir iškilmingumo svyruojantis repertuaras. Marcel-Lenoiras ir jo amžininkai, Paryžiaus modernistai, estetikos požiūriu lietuvių dailininkui buvo novatoriškas pavyzdys. Atrodo, kad jis kartais semiasi įkvėpimo iš Marcel-Lenoiro, kartais iš Pablo Picasso, kartais iš Bourdelle’io ir nupiešia lenuariškus, pikasiškus arba burdeliškus piešinius. Kalbant apie Mikėno stiliaus giminystę su Marcel-Lenoiru, į kurią teisingai atkreipė dėmesį Giedrė Jankevičiūtė, reikia akcentuoti tą pačią sintetinę figūrų traktuotę: suapvalintas, vamzdines formas, kaukes primenančius veidus su migdolinėmis akimis, skendinčiomis paslaptingoje mistikoje, Marcel-Lenoiro dvasios kupiną šiuolaikinį archajiškumą. Tuo metu Marcel-Lenoiras anglimi nupiešė keletą piešinių: *Žuvusio kareivio kapas* (1921), *Nekaltųjų vaikelių žudynės* (1921), *Judo bučinys* (1928), *Jėzus, išvarantis prekiautojus iš šventyklos* (1929) – visi jie saugomi Marcel-Lenoiro muziejuje. Sukūrė ir monumentalių tapybos darbų: *Jėzaus gyvenimas* (*La vie de Jésus*, 1919, Marcel-Lenoiro muziejus)[[29]](#footnote-34), *Švč. Mergelės Marijos karūnavimas* (1923, Tulūzos katalikų institutas), *Judo pabučiavimas* (1928, Marcel-Lenoiro muziejus), ypač harmoningų proporcijų kompozicijas *La Vierge à la Pomme* (1920, Musée Marcel-Lenoir) ir freską *Apreiškimas* (*l’Annonciation*, 1920, Monriku Šv. Petro bažnyčia). Daugiausia dėmesio jis skyrė katalikiškiems siužetams – iškilmingoms, šviesioms, griežtoms, tamsioms ar net šiurpioms ir kruvinoms temoms. Menininkas vis labiau įsišaknijo savo epochoje ir reaguodamas į amžininkus, ir kartu būdamas labai originalus. Ištikimas savo meniniams principams, jis ištobulino 1907–1910 m. sukurtą estetiką – intelektualią, modernią, perteikiančią jo misticizmą. Savo universalioms idėjoms jis pasitelkė pokubistinio art deco stilių. Jis aistringai mėgo Cézanne’o kubizmą. Jo polinkis į ornamentiką, stilizavimą atitinka prancūzų dekoratyvumo tradiciją. Modernios funkcionalistinės ir industrinės dvasios epochoje Marcel-Lenoiras rinkosi sintezę, santūrumą, blaivumą, esmiškumą. Pagautas primityvizmo mados, naudojo archajišką manierą. Taikė stilizavimą, supaprastinimą, apibendrinimą, schematiškumą. Taigi tolo nuo realizmo dėsnių, nuo klasikinio grožio idealo, nuo graikų, vėliau Renesanso menininkų ištobulintų natūros formų, nuo meno ir meistrų, kuriuos garbino: indų, khmerų, primityvistų, Cimabue, Renesanso dailininkų, Michelangelo, nors savo raštuose apie juos dažnai pozityviai atsiliepdavo. Kūryboje stilizavo tikrovę sugeometrindamas jos formas pagal kubizmą ir Cézanne’ą. Jam svarbus tūris, formų pilnumas. Taigi jis atmeta tiesias linijas ir kampus. Teikia pirmenybę engriškai, lenktai, banguojančiai linijai, ją radikaliai sumodernina. Jis kuria kūnus, galūnes, rankas, plaštakas, kojas, pėdas – galingus, vamzdiškus, raumeningus, atletiškus, lieknus, kompaktiškai skulptūriškus, net monumentalius, architektūriškus. Lygiai taip pat jis traktuoja veidus, pabrėždamas pagrindinius bruožus – akis, nosį, burną, – ir sugeometrina suvesdamas juos į modernią kaukę. Jis taip pat perteikia drabužių ir draperijų svorį. Kartais dailininkas nukrypsta į mašininį, mechaninį, netgi kubofuturistinį stilių, priartėdamas prie Fernand’o Léger, robotizuotos žmonijos atvaizdo kūrėjo. Norėtume atkreipti dėmesį, kad terminas „robotas“ pirmą kartą buvo pavartotas 1920 m. čekų rašytojo vizionieriaus Karelo Čapeko pjesėje *R.U.R*. 1927 m. pasirodė Fritzo Lango kino šedevras *Metropolis*, jungiantis ekspresionizmą ir Naująjį daiktiškumą. Ir Marcel-Lenoiras piešiniuose anglimi vaizdingu kinematografiniu stiliumi žaidė šešėliais ir šviesomis, juoda ir balta.

1920 m. Šv. Jono draugija surengė didelę modernaus krikščioniškojo meno parodą Luvro „Pavillon de Marsan“, ir joje dalyvavęs Marcel-Lenoiras sulaukė didelio pasisekimo. Religinio meno parodos taip pat vyko salonuose, žinoma, ir galerijose[[30]](#footnote-36). Maurice’as Brillant’as savo knygoje *L'Art Chrétien en France au XXe* freskos meistrą Marcel-Lenoirą priskyrė prie didžiausių mūsų laikų menininkų[[31]](#footnote-38).

Jacques’as Maritainas, Maurice’as Brillant’as, Maurice’as Denis, Marcel-Lenoiras ir daug jų amžininkų savo raštuose, kūriniuose ir diskusijose kėlė esminį – krikščioniškojo meno atsinaujinimo – klausimą. Jų pastangas palaikė daug iškilių katalikų: Abel Fabre, Doncoeur, Sertillanges, Maurraud, Paul Buffet, Paul Jamot, André Perraté, François Fosca. Jų apmąstymus apie meną spausdino įvairūs žurnalai: *L’artisan liturgique* (1927–1940), *L*’*art sacré* (1935–1969), *La vie catholique* (įkurtas 1930), *Les cahiers catholiques* (1919–1939), *Les cahiers thomistes* (1927–1940). Veikale apie XX a. Prancūzijos krikščioniškąjį meną Maurice’as Brillant’as mini esminius religinio meno bruožus, kuriuos įžvelgė šiuolaikiniai krikščionių menininkai. Jie išskyrė ir įvardijo religinį meną, krikščioniškąjį meną, katalikiškąjį meną, sakralinį meną ir liturginį meną. Patarė laikytis tikėjimo, gyventi šventą, pavyzdingą, dvasingą praktikuojančio kataliko gyvenimą. Pavyzdžiu jis pasirinko Michelangelo formulę: „Manau, kad menininkui būtina gyventi labai krikščionišką ar net, jei įstengia, šventą gyvenimą, kad Šventoji Dvasia jį įkvėptų.“

Menininkai praktikavo meno teologiją, apaštališką, apologetikos apšviestą meną, scholastinę filosofiją, literatūrą, modernųjį ir tomistinį religinį mąstymą ir kūrė visiems tikintiesiems prieinamą meną. Jie bjaurėjosi realizmu, atmetė archeologinį pastišą, akademizmą, jansenizmą, protestantizmą, fariziejiškumą mene, kai kurie – kubizmo ir postkubistines teorijas. Kvestionavo kai kurias estetikos doktrinas, vieni labiau linko į baroką, kiti – į viduramžius. Visi išpažino modernų ir originalų meną.

Maurice’as Brillant’as tvirtino:

Taigi mūsų krikščioniškasis menas sąmoningai bus dekoratyvus ir ugdantis. [...] Kaip jam ir priklauso, jis puoš šventovę. [...] Kaip ir praeityje, jis padės melstis. [...] Jis bus ištikimas savajai tiesai.[[32]](#footnote-40)

Šiuolaikiniai tyrinėtojai Geneviève ir Henri Taillefert esė „Menininkų susivienijimai ir katalikiškojo meno *la fondation*“ pagrįstai išskiria tris modernaus religinio meno raidos sroves[[33]](#footnote-41). Pirmiausia mini vaisingiausią srovę pradėjusius dominikonus tretininkus, Maurice’ą Denis, George’ą Desvallières’ą, Valentine’ą Reyere’ą. Antrajai srovei, persmelktai benediktiniškosios filosofijos, atsiribojusiai nuo pasaulio, atstovaujantys skulptoriai Henri Charlier ir Domas Bellot, kūrė griežtus, asketiškus, rūsčius darbus. Pasak esė autorių, po Paulio Gauguino, Vincent’o Van Gogho ir Paulio Cézanne’o menas tapo antikrikščioniškas. Galiausiai jie įvardijo trečiąją kryptį – vienišus mistikus, tokius kaip Georges’as Rouault ir Albert’as Gleizes’as[[34]](#footnote-42). Michèle Lefrançois nuostabiu būdu atgaivino skulptūrą, išryškindama šiuolaikiškumą, kurį slopina akademizmas ir sušvelnina tradicinis menas.

Tad religinio meno meistrai, Marcel-Lenoiras ir jo amžininkai, dirbo skirtingomis kryptimis, nuolat gresiant bažnytinio kičo pavojui. Maurice’as Denis atnaujino religinę ikonografiją, perkeldamas į šiuolaikinį savo amžininkų pasaulį. Savo darbuose jis siūlo dekoratyvų modernųjį klasicizmą. Jo sukurtame dangiškame pasaulyje triumfuoja švelni, džiaugsminga poezija. Verta paminėti jo kūrinius palaimos tema, sukurtus 1923 m. Šv. Liudviko bažnyčiai Vensene (Bulonės-Bijankūro miesto muziejus). Atsirado daug jo sekėjų. Georges’as Desvallière’as kūrė naujus, to laiko – kai žuvo žmonės, švilpė kulkos ir skriejo sviediniai – pažymėtus Nukryžiuotojo atvaizdus. Kalbant apie estetiką, savo stiliui ištikimi Georges’as Desvallière’as ir Georges’as Rouault ėjo kitokiu keliu – priešinosi amžinajam ekspresionizmui, jiems būdingas gyvybingumas, aistra, lyrizmas. Dievoieška padėjo Marcel-Lenoirui sukurti novatorišką teologinį meną, peržengiantį Evangelijos ribas. XX a. 3-iajame deš. jis ryžtingai pasirinko iš kubizmo kilusį art deco – galingą tiek dekoratyvią, tiek simbolišką stilizaciją, mėsingus kūnus, tvirtą apvalainumą, primenančius monumentalią architektūrą, persmelktą amžinybės, belaikiškumo ir universalumo. Jo kūryba taip pat įkvėpė keletą sekėjų. Deja, Marcel-Lenoiras, išskyrus Tulūzos katalikų institutą, taigi privačią iniciatyvą, nesulaukė jokių viešų užsakymų, kuriuos būtų galėjęs realizuoti.

1933 m. Maurice’as Denis rašė: „Religinis menas yra modernaus meno atšaka: jo atgimimas XX a. pradžioje buvo ne kas kita kaip naujų architektūros, dekoratyvinio meno, tapybos ir skulptūros krypčių pritaikymas sakraliniam menui.“[[35]](#footnote-43) Bruno Foucart’as mano, kad religinis menas amžinai krikštija šiuolaikinį meną, kitaip sakant, pastarasis jaučia poreikį atgimti švęstame vandenyje[[36]](#footnote-45). Foucart’as taip pat primena Kandinskio dvasingumą, atkreipia dėmesį į Mondriano teosofiją, kuri toli gražu nėra katalikiška, bet linijų ir spalvų sąsajos joje transcendentinės. Tvirtina, kad kūrybos centre visada išlieka subjekto paieškos, prasmės troškimas, o religinis menas tai gyvai liudija. XX a. 3-iajame ir 6-ajame deš. katalikų bažnyčiose, kurias reikėjo rekonstruoti po dviejų pasaulinių karų, atsirado daug reikšmingų meno kūrinių. Taigi religiniam menui modernizmo sąjūdyje tenka išskirtinė vieta.

XX a. 3-iojo deš. pabaiga apskritai buvo atsinaujinimo laikas Prancūzijos Katalikų Bažnyčiai. 1926 m. gruodį Pijus XI pasmerkė judėjimą „Action Française“ ir tai sukėlė daugybę sąžinės dramų. Bažnyčia, o konkrečiai tėvas Lhande’as, pradėjo nacionalinį evangelizavimo sąjūdį. Pavyzdys prancūzams buvo belgų Krikščioniškas darbininkiškasis jaunimas. Katalikiškasis sąjūdis (*Action catholique*) plito, krikščioniškoji mintis buvo įtraukta į humanitarines studijas. Paryžiaus arkivyskupu buvo paskirtas kardinolas Jeanas Verdier, uolus Katalikiškojo sąjūdžio rėmėjas, religinio meno misijų kraštuose globėjas, asociacijos „Chantiers du cardinal“ įkūrėjas. Nuo XX a. 4-ojo deš. pabaigos žurnalo *Art Sacré* puslapiuose Bažnyčios atstovai ėmė aštriai kritikuoti religinio meno specialistus dėl to, kad jie nepakankamai domisi moderniuoju menu. Impulsą šiai tendencijai davė Notre Dame de Toutes Grâce bažnyčia (archit. Maurice Novarina, 1937–1946) Plateau d’Assy, kurioje dirbo Georges’as Rouault ir menininkai nekatalikai, iki tol nedalyvavę oficialiame religinio meno judėjime: Fernand’as Léger, Henri Matisse’as, Marcas Chagallas, Jeanas Lurçat. Pasirodyti religinio meno parodoje „Pavillon de Marsan“ Josephas Pichard’as pakvietė Marcą Chagallą, André Derainą, Georges’ą Rouault ir Maurice’ą Utrillo. 1939 m. Hérbert-Stevensas surengė vitražų ir gobelenų parodą, kurioje eksponuoti Georges’o Braque’o, Jean-René Bazaine’o ir Alfredo Manessier kūriniai. Taigi Antrojo pasaulinio karo išvakarėse religinis menas priartėjo prie bendrųjų meno tendencijų, o tai reiškė šio etapo, tokio ryškaus XX a. 4-ajame deš., pabaigą. Pasak Geneviève’os ir Henri Taillefert’ų, išnyko įvairios draugijos, išskyrus „Ateliers d’Art Sacré“ ir Šv. Jono draugiją[[37]](#footnote-47). Tačiau Emmanuelis Bréonas primena, kad 4-ajame deš. „krikščioniškieji genijai“ Maurice’as Denis, George’as Desvallières’as, Henri de Maistre’as, Valentine’as Reyre’as sukūrė ir įkvėpė daugybę tapybos kūrinių naujose priemiesčių bažnyčiose: Šv. Dvasios ir Šv. Kristoforo Paryžiaus Žavel (Javel) rajone, Šv. Liudviko Vensene, Le Raincy, Epinay-sur-Seine. Buvo atstatomos, ypač Prancūzijos šiaurėje, per Pirmąjį pasaulinį karą nuniokotos bažnyčios, evangelizuojami priemiesčiai, statomos koplyčios. Tai įgyvendinta kardinolo Verdier įsteigtos „Chantiers du Cardinal“ ir privačiomis iniciatyvomis. Pasitaikė ir skubotai, su mažu biudžetu pastatytų bažnyčių, kurių užsakovai nepasižymėjo menine drąsa. 1936 m. Josepho Pichard’o įkurtą žurnalą *L'Art Sacré* perėmė tėvai dominikonai Couturier ir Régamey. 1948 m. jie apgailestaudami rašė, kad statyboms kviečiami tokie architektai kaip Tony Garnier, Mallet-Stevensas ir Le Corbusier. Emmanuelis Bréonas atkreipė dėmesį, kad kun. Touzé siūlė vidurinį kelią, įtariai vertino modernybę. 1952 m. jis ragino kurti „tikrai gražius, suprantamus [...] subalansuotus kūrinius“[[38]](#footnote-48). 1920 m. savo rankraštyje „Esė apie mano, kaip menininko, gyvenimą“Marcel-Lenoiras rašė: „Daugybė valių, intelektų, širdžių savo kūrybinius troškimus nukreipia į krikščioniškąjį meną.“[[39]](#footnote-50)

Prieš Yves’ui Kleinui sukuriant savo darbus, tikri grandai buvo Marcel-Lenoiras ir jo amžininkai, tarpukario Prancūzijoje jie rašė religinio, krikščioniškojo, katalikiškojo ir sakraliojo meno istoriją. Savuoju avangardiškumu arba neavangardiškumu jie tapo pavyzdžiu daugeliui jaunų menininkų, kurie iš keturių pasaulio šalių traukė į Paryžių, trokšdami praturtinti aistringą ir begalinį dieviškąjį meną.

1. Norėčiau pareikšti padėką poniai dr. Giedrei Jankevičiūtei už pasitikėjimą ir suteiktą tribūną. Šiame dar neskelbtame straipsnyje gavau galimybę atskleisti ilgų ir aistringų religinio meno atgimimo XX a. Prancūzijoje tyrimų, kuriuos pradėjau universitete 2007 m. ir tęsiau Marcel-Lenoiro muziejuje, rezultatus. [↑](#footnote-ref-2)
2. Po Marcel-Lenoiro mirties nedaug kas žinojo apie jo religinius kūrinius, nors jam gyvam esant šie kūriniai buvo eksponuojami salonuose, galerijose ir studijose bei karštai komentuojami spaudoje daugybės jo gerbėjų, ir kai kurie jų pagrįstai laikė Marcel-Lenoirą pagrindiniu šios srities menininku. Dailininko našlės Madeleine Fuschs pastangomis 1973 m. jo darbas *Nuėmimas nuo kryžiaus, skambant muzikai* (*La descente de croix en musique,* 1911, Marcel-Lenoiro muziejus) buvo pristatytas didelėje parodoje „Art et Christianisme“ Liuksemburgo muziejuje Paryžiuje ir paminėtas anonimo straipsnyje *Le Figaro* (1973 gegužės 15): „Ši svarbi Marcel-Lenoiro kompozicija [...] primena menininko, kuris anuomet itin aktyviai prisidėjo prie meno atgimimo, veiklą.“ 1983 m. Claude’ui Namy įkūrus Marcel-Lenoiro muziejų, o man ėmusis akademinių tyrimų, Marcel-Lenoiro religinė kūryba atgimsta ir kyla į dienos šviesą. [↑](#footnote-ref-3)
3. Marie-Ange Namy, *Le cantique des mains. Un peintre de Montparnasse*, Toulouse: Les éditions du Musée Marcel-Lenoir, 2010, p. 8. [↑](#footnote-ref-4)
4. Marice Brillant, *L’art chrétien en France au XXe, ses tendances nouvelles*, Paris: Bloud et Gay, 1927, p. 81–82. [↑](#footnote-ref-5)
5. Joseph Pichard, *L‘art sacré moderne*, Paris: Arthaud, 1953, p. 56. [↑](#footnote-ref-6)
6. Norėčiau padėkoti dailininkui ir giminaičiui André Brasilier už tai, kad Marcel-Lenoiro muziejui dovanojo savo protėvių archyvus ir parodos „La Rosace“katalogus. André Brasilier, *Jacques Brasilier,* Paryžius. Šią grupę cituoja Maurice Brillant: op. cit., p. 84–85. [↑](#footnote-ref-7)
7. Colonel Picard, „Une Confrérie moyenâgeuse contemporaine“, *Société des lettres, sciences et arts du Saumurois,* 1922 vasario 1– kovo 1, p.38–40. [↑](#footnote-ref-8)
8. Alain Gouzien, „La confrérie de la Rosace“, *La Croisade française*, 1912 rugpjūčio 1, p. 6. [↑](#footnote-ref-10)
9. 1912 m. spalį Brolis Angelas „celėje“ Vaugirard gatvėje, nr. 121, surengė vieną parodų kartu su broliais Edouard’u, Eugène’u, Lucienu, Bernardinu Marie, Jacques’u-Martin’u, Philippe’u, Marcel’iu, René, Jeanu, Félixu ir nepriklausomais menininkais Emile’iu Bernard’u, Louis Bouquet, Hélie Brasilier, Henri Charlier, Albert’u Charmolu, Pauliu Croixmarie, André Juinu, G. Mathey, Charles’iu Navetto, Wladimiru Polissadoffu, Alexandre’u Séonu, Pauliu Tournonu, Maurice’u Vieuille’iu, Angelu Zarraga. Žr.: Gouzien, „La confrérie de la Rosace“, *La Croisade française*... Rengiant trečią parodą spaudoje paskelbtas kvietimas prisidėti katalikams menininkams, kurių estetika atitinka „La Rosace“ estetiką. Žr: André Warnod, „Petites Nouvelles des Lettres et des Arts“, *Comoedia*, 1912 rugsėjo 25, p. 4. [↑](#footnote-ref-11)
10. Fr. Godefroy, „Chronique“, *Études franciscaines*. *Ordre des frères mineurs capucins*, 1925 balandžio 1, p. 101–110. [↑](#footnote-ref-12)
11. Eugène Joliclerc, „Exposition des entretiens idéalistes“, *La Revue idéaliste, ancien Téléphone*, 1907 balandžio 1, p. 106. [↑](#footnote-ref-13)
12. Arthur de Rudder, „Une exposition d’art chrétien moderne“, *L’art flamand et hollandais*, Anvers, Paris puis Bruxelles, 1912, sausis, p. 11. [↑](#footnote-ref-14)
13. Privatus archyvas: Marcel-Lenoiro laiškas Félixui Bouisset, 1911. De Rudder, „Une exposition d’art chrétien moderne“, p. 8–11. [↑](#footnote-ref-15)
14. Maurice Denis, *Nouvelles théories sur l’art moderne sur l’art sacré 1914–1921*, Paris: Rouart et Watelin, 1922, p. 199–200. [↑](#footnote-ref-16)
15. Guillaume Apollinaire, „Le Salon d’Art Mystique Moderne“, *Paris-Journal*, 1914 gegužės 7; *idem*, „Le Salon d’Art Mystique Moderne“, *Paris-Journal*, 1914 gegužės 19. Perspausdinta: Apollinaire, *Œuvres en prose complètes-II,* Bibliothèque de la Pléiade, Paris: Gallimard, 1991, p. 712. Taip pat žr. Xavier Deryng, *Biegas et la musique,* parodos katalogas, Bibliothèque Polonaise de Paris, Cracovie: Societas Vistulana, 2006, p. 19–20. [↑](#footnote-ref-18)
16. Hélène Guéné, „L’Arche, un moment du débat sur l’art religieux (1919–1934)“, *Chrétiens et sociétés*, paskelbta internete 2017 balandžio 1. [↑](#footnote-ref-19)
17. Konferencijos programą galima rasti internete: blog.apahau.org/colloque-de-la-reconstruction-au-renouveau-esthetique-reves-et-realites-des-ateliers-dart-sacre-1919-1947-paris-29-30-novembre-2019/ [↑](#footnote-ref-20)
18. Brillant, *L’art chrétien en France au XXe...*, p. 76–80; Pichard, *L’art sacré moderne*, p. 50. [↑](#footnote-ref-21)
19. Brillant, p. 83–84. [↑](#footnote-ref-22)
20. Visas šias grupes nuodugniai tyrinėjo Maurice’as Brillant’as. Jas minėjo: Jacques’as Bony, Emmanuelis Bréonas, Philippeas Dagenas ir kt. leidinyje: *L’Art Sacré au XXe siècle en France*, katalogas, išleistas parodoms „Le temps des chantiers, 1920–1940“ (Musée Municipale de Boulogne-Billancourt, 1993 sausio 22–kovo 31) ir „Du désir de spiritualité dans l’art contemporain“ (Centre Culturel de Boulogne-Billancourt, 1993 sausio 27 – kovo 31), Éditions de l’Albaron, 1993, p. 17. Jas mini ir Isabelle Martin: *Art chrétien / Art sacré. Regards du catholicisme sur l‘art. France, XIX–XX siècle*, Presses universitaires de Rennes, 2014, François Boespflugo įvadas, p. 171–178. [↑](#footnote-ref-23)
21. Marcel-Lenoir, „Marcel-Lenoir, peintre et fresquiste. Ses écrits“, *Cahiers de La Douce France*, Paris, 1928. [↑](#footnote-ref-25)
22. Armand Dayot, „Marcel-Lenoir“, *L’Art et Les Artistes*, 1928 spalis, nr. 90. [↑](#footnote-ref-26)
23. Jacques-Émile Blanche, *Les arts plastiques*, Paris: Les éditions de France, 1931. [↑](#footnote-ref-27)
24. Anonimas, „Carnet de la T.S.F.“, *Le Matin*, nr. 16421, 1929 kovo 5, p. 5. [↑](#footnote-ref-28)
25. Pierre Lagarde, „Chez Marcel-Lenoir, apôtre de la joie“, *Comoedia*, Paryžius, XXIII metai, nr. 5922, 1929 kovo 30, p. 1–2. [↑](#footnote-ref-29)
26. *Ibid*. [↑](#footnote-ref-30)
27. Freska Tulūzos Katalikų instituto auloje nutapyta 1923 m. [↑](#footnote-ref-31)
28. Mns. Thierry Scherrer, *La gloire de Dieu dans l’oeuvre de saint Irénée*, Grigaliaus universitetas, Roma, 1997, išspausdinta disertacija. [↑](#footnote-ref-32)
29. Šis kūrinys, 1920 m. pristatytas tarptautinėje parodoje „Krikščioniškasis menas“ (*L‘Art Chrétien*) Marsano paviljone Paryžiuje, sulaukė didelės sėkmės. Georges’as Desvallière’as reprodukavo jį žurnale *La Renaissance,* straipsnio apie religinį meną įžangoje „A propos de l‘art religieux“, *La Renaissance*, II metai, 1929 sausio 1, Les Éditions nationales, Paryžius, p. 6. [↑](#footnote-ref-34)
30. Anonyme, „Art chrétien“, *Almanach catholique français*, 1925 liepos 1, p. 319–320. [↑](#footnote-ref-36)
31. Maurice Brillant, *L‘art chrétien en France au XXe...*, p. 86–87. [↑](#footnote-ref-38)
32. *Idem*, p. 31. [↑](#footnote-ref-40)
33. Geneviève et Henri Taillefert, „Les Sociétés d‘Artistes et la fondation de l‘Art catholique“, *L’Art Sacré au XXe siècle en France*, 1993. [↑](#footnote-ref-41)
34. Bony, Bréon, Dagen et al., *L‘Art Sacré au XXe siècle en France*, p. 17. [↑](#footnote-ref-42)
35. *Idem*, p. 9. [↑](#footnote-ref-43)
36. *Ibid*. [↑](#footnote-ref-45)
37. *Idem*, p. 25. [↑](#footnote-ref-47)
38. *Idem*, Emmanuel Bréon, La peinture encadrée, p. 42. [↑](#footnote-ref-48)
39. Marcel-Lenoir, *Essai sur ce que fut ma vie d‘artiste*, rankraštis, 1920 spalis, Marcel-Lenoiro muziejaus archyvas. [↑](#footnote-ref-50)